בס"ד, אלול תשע"ח דף מקורות לעיון ולהעמקה, הרב אודי שורץ

מנחות דף כ"ז, לקיחה תמה בד' מינים

**א. "לקיחה תמה"**

1. **מנחות, דף כ"ז:** "וד' שבלולב - ולקחתם, לקיחה תמה".
2. **תוספות שם:** "ולקחתם לקיחה תמה - י"מ דביום ב' סגי בחד מד' מינים ומברך על נטילת לולב כמו אתרוג דשרי חסר ולא בעינן תמות אלא ביום ראשון. ולדבריהם ביום שני תיסגי שיטול האחד בשביל כולם. וליתא דבסוף לולב הגזול (סוכה מא:) ובריש לולב וערבה (שם מג.) דרשינן מולקחתם לקיחה לכל אחד ואחד מדכתיב ולקחתם לשון רבים ולא כתיב ולקחת אלא כי היכי דעיקר לקיחה קיימא אכולהו יומי הוא הדין לקיחה תמה דבעי לקיחת ד' מינים אכולהו יומי ולקיחת כל אחד ואחד. אבל תמות של עצמן וכן לכם למעוטי שאול וגזול לא בעי אלא ביום ראשון".
3. **תוספות סוכה, דף כ"ט:** "ותימה מאי שנא זה מזה הא כולהו בהדי הדדי כתיבי בחד קרא ולקחתם לכם ביום הראשון פרי עץ הדר. ואי משום דמשמע ליה דהני דכתיבי מקמי "ביום ראשון" עליה קיימי אבל הדר בתריה כתיב, אכתי קשיא מדכתיב ולקחתם דרשינן בהקומץ רבה (מנחות דף כז.) ולקמן בפירקין (דף לד:) דארבעה מינין שבלולב מעכבין זה את זה דבעינן לקיחה תמה ... לכך נראה דהיינו טעמא משום דיום ראשון דאורייתא בגבולין ושאר יומי דרבנן זכר למקדש כדאיתא בריש לולב וערבה (לקמן דף מד.) הלכך בעיקר הלקיחה כגון ד' מינין ולקיחה לכל אחד תקון בשאר יומי כעין דאורייתא וכן בהדר משום הדור מצוה אבל בחסר ובשאול לא תקון".

**ב. אגד הלולב**

1. **מנחות, דף כ"ז:** "דתניא: לולב מצוה לאוגדו, ואם לא אגדו - כשר, כמאן? אי כרבי יהודה, לא אגדו אמאי כשר? אי רבנן, מאי מצוה? לעולם רבנן, ומאי מצוה? משום זה אלי ואנוהו".
2. **שולחן ערוך אורח חיים, תרנ"א א':** "ומצוה לאגדם בקשר גמור, דהיינו ב' קשרים זה על זה, משום נוי; ויכול לאגדם במין אחר, ואם נשרו מהעלין בתוך האגודה בענין שמפסיק, אין לחוש".
3. **משנה ברורה שם:** "ומצוה לאגדם וכו' - דאף דקי"ל דאין מחוייב לאגדם עכ"פ מצוה יש בזה משום זה אלי ואנוהו. בקשר גמור - ולא בעניבה דאין זה קשר הנאסר בשבת ויו"ט ולא מקרי אגד ועיין בתשובת אגורה באהלך שמצדד דמה שנוהגין העולם שלא לעשות קשר אלא עושין מן עלי לולב כמין בית יד ותוחבין הלולב בו ג"ז בכלל קשר".
4. **פסקי תשובות שם:** "ובסידורי האר"י ז"ל כתוב לאגוד הלולב בעיו"ט אחר הטבילה ובסוכה, ומנהג נאה לומר ה'יהי רצון' הנדפס במחזור".

**ג. יש לו ואין לו**

1. **מנחות, דף כ"ז:** "אמר רב חנן בר רבא: ל"ש אלא שאין לו, אבל יש לו אין מעכבין".
2. **תוספות שם:** "לא שנו אלא שאין לו אבל יש לו אין מעכבין - פי' בהלכות גדולות בהלכות לולב יש לו אין מעכבין דלא תימא עד דמגבה להו בהדי הדדי לא נפיק אלא אי מגבה חד חד לחודיה שפיר דמי דקי"ל לולב אין צריך אגודה. ור"ת הגיה בספרו ל"ש פירוש דמעכב' משום תמה אלא שאין לו אבל יש לו – תמה הוא אף על פי שלא חיברו באגודה".
3. **רשימות שיעורי הגרי"ד, סוכה דף ל"ד:** שיטת הר"ת ניתנה להתפרש בשני אופנים: א) הר"ת סובר שיוצאים דוקא בלקיחה אחת מפני שקיום המצוה דלקיחה מחייב מעשה מצוה אחד, דהיינו לקיחה אחת. ויסוד דינו הוא במעשה המצוה שיהיה אחד. ב) או שסובר כי לקיחה אחת מצרפת כל ד' המינים לחפצא של מצוה אחד, ודומה לשיטת ר"י שלולב צריך אגד, אלא שלר"י דוקא אגד משוויה לחפצא אחד, ולר"ת סוברים הרבנן שאגד היד מצרף את המינים לחפצא של מצוה א'. ויסוד דינו הוא בחפצא של מצוה שיהיה אחד".
4. **רמב"ם הלכות לולב, ז' ו':** "מצוה מן המובחר לאגוד לולב והדס וערבה ולעשות שלשתן אגודה אחת, וכשהוא נוטלם לצאת בהן מברך תחלה על נטילת לולב הואיל וכולן סמוכין לו ואחר כך נוטל האגודה הזאת בימינו ואתרוג בשמאלו ונוטלן דרך גדילתן שיהיו עיקריהן למטה לארץ וראשיהן למעלה לאויר. ואם לא אגדן ונטלן אחד אחד יצא, והוא שיהיו ארבעתן מצויין אצלו, אבל אם לא היה לו אלא מין אחד או שחסרו מין אחד לא יטול עד שימצא השאר".
5. **חידושי הריטב"א סוכה, דף ל"ד:** "פירשו רבותינו ז"ל דכי אמרינן יש לו אין מעכבין בשהיו כולם ברשותו כשנוטלן אלא שנטל כל אחד בפני עצמו, שאין צירוף מעכב כיון דאין לולב צריך אגד, אבל אם יש לו מין אחד ואין לו שאר מינין אלא שהגיעו לידו אח"כ ונטלן אחד אחד לא יצא כיון שלא היו כולן ברשותו כשנטל כל אחד מהן, אבל מורי הרב כתב בשם רבותינו ז"ל שאין הכונה אלא שיטול את כולן וכל שנטלן כולם אף על פי שלא היו ברשותו ביחד יצא דיש לו קרינא ליה כיון שנטלן כולן".
6. **שולחן ערוך אורח חיים, תרנ"א י"ב:** "ואם היו ארבעתן מצויים אצלו ונטלם אחד אחד, יצא. הגה: ובלבד שיהיו כולם לפניו".
7. **משנה ברורה שם:** "כולם לפניו - כלומר סמוכים לו דהלא מברך ברכה אחת לכולם כדלקמיה ולא יצטרך להפסיק ביניהם".
8. **שער הציון שם:** "(סז) מגן אברהם [וכפירוש הפרי מגדים]. ומדברי הגר"א משמע דהרמ"א שהעתיק דעת הרא"ש חולק על המחבר בעיקר הדין דלא יצא כל זמן שאינם לפניו, וטעם המגן אברהם, דאם כן היה לו לרמ"א לכתוב ויש אומרים, ומדכתב סתמא משמע דגם הרא"ש מודה בעיקר הדין להרמב"ם דמן התורה יצא".
9. **הגהת הרמ"א, שם:** "ואם סח ביניהם, צריך לברך על כל אחד בפני עצמו (הגהות מיימוניות)".
10. **משנה ברורה שם:** "על כל אחד בפ"ע - דהיינו על הדס על נטילת עץ עבות ועל ערבה על נטילת ערבה וכן על אתרוג. ומ"מ טוב שאח"כ ג"כ יחזור ויקחם כולם ביחד. אם בירך על הלולב ואחר הברכה ראה שלא היה בו הדס או ערבה או שהיו פסולים או מהופכים אם היה לו ההדס או הערבה בביתו באופן שא"צ להפסיק בינתיים כדי ליקח אותם יקח ארבעתן ביחד ויברך על אותו מין שהיה נחסר דהיינו על ערבה יברך על נטילת ערבה על הדס על נטילת עץ עבות".
11. **קרן אורה מנחות דף כ"ז:** "אלא דאכתי י"ל דצריך קרא להכי דאם לא לקח אלא מין אחד לא עשה מצוה כלל, דה"א נהי דלא קיים כל הד' מינים אבל בחדא נמי מצוה עביד, להכי קמ"ל קרא לקיחה תמה דבמין אחד ליכא מצוה כלל, אבל שיקח אותם דוקא כאחד לא שמעינן".
12. **שיעורי הגרי"ד, סוכה דף ל"ד:** "ודעת הראב"ד (הובא במאירי) שיש לברך על כל מין ומין כשנוטלם בזה אחר זה. לא יתכן לפרש שסובר שיש כאן ד' מצוות - ומברכים על כל א' וא' - כי לקיחת ד' המינים בודאי מהוה רק קיום מצוה אחד. דעתו היא שחיוב הברכה שייך למעשה המצוה ולאו דוקא לקיום המצוה ... בנוסח הברכה שלפני תקיעת השופר נחלקו הרמב"ם ור"ת: לרמב"ם מברכים לשמוע קול שופר, ולר"ת מברכים לתקוע. יש לומר, שלפי הרמב"ם נתקן נוסח הברכה כנגד קיום המצוה - ובשופר קיום המצוה הוא השמיעה. אולם לר"ת נתקן נוסח הברכה כנגד מעשה המצוה - ומעשה מצות השופר הוא התקיעה.

ועיין בט"ז ובמשנה ברורה שפוסק שכשנוטל ערבה בלחוד כבה"ג מברך הנוסח על נטילת ערבה ולא על נטילת לולב. מסתבר שזה אליבא דר"ת שנוסח הברכה נתקן כפי מעשה המצוה, ולפיכך בלקיחת הערבה [אחרי שכבר לקח הלולב, לפי בה"ג] מברך על נטילת ערבה. ברם לפי הרמב"ם בהלכות שופר הסובר שמברכים הנוסח כפי קיום המצוה (כבשמיעת שופר) מסתבר שבלקיחת הערבה לבדה אין מברכים על נטילת ערבה אלא על נטילת לולב שהרי קיום המצוה על שמו של הלולב מקרי".

**ד. אגודה אחת**

1. **מנחות, דף כ"ז:** "ד' מינין שבלולב, ב' מהן עושין פירות וב' מהם אין עושין פירות - העושין פירות יהיו זקוקין לשאין עושין, ושאין עושין פירות יהיו זקוקין לעושין פירות, ואין אדם יוצא ידי חובתו בהן עד שיהו כולן באגודה אחת; וכן ישראל בהרצאה עד שיהו כולן באגודה אחת, שנאמר: הבונה בשמים מעלותיו ואגודתו על ארץ יסדה".
2. **רש"י שם:** "בהרצאה - כשהן מתענין אין נענין עד שיהו כולן באגודה אחת צדיקים ורשעים דומיא דעושין ואין עושים פירות".
3. **פסקי רי"ד, שם[[1]](#footnote-1):** "פי' כשרוצים ישראל להירצות לפני שמים בעת צרתן, כגון בתענית ציבו', צריך שיהו פושעי ישראל ביחד עמהם, ואז הקדוש ברוך הוא מתרצה להם שנ' ואגודתו על ארץ יסדה, כמו שהעליונים עומדים לפניו באגודה אחת בלי חילוק לב, כך רוצה השם שיהיו לפניו בארץ באגודה אחת, ואז הוא מתרצה להם".
4. **ילקוט שמעוני, פרשת אמור, רמז תרכ"ו:** "דבר אחר פרי עץ הדר אלו ישראל, מה אתרוג זה יש בו ריח ויש בו אוכל, כך ישראל יש בהן בני אדם שהן בעלי תורה ובעלי מעשים טובים, כפות תמרים אלו ישראל. מה תמרה זו יש בה אוכל ואין בה ריח. כך ישראל יש בהן בעלי תורה ואין בהן מעשים [טובים]. וענף עץ עבות אלו ישראל, מה הדס הזה יש בו ריח ואין בו אוכל. כך ישראל יש בהם בני אדם שיש בידיהם מעשים טובים ואין בהן תורה. וערבי נחל אלו ישראל, מה ערבה זו אין בה [לא] טעם ולא ריח, כך ישראל יש בהן בני אדם שאינם לא בעלי תורה ולא בעלי מעשים, אמר הקדוש ברוך הוא לאבדן אי אפשר אלא יעשו כולן אגודה אחת והן מכפרין אלו על אלו, לפיכך משה מזהיר את ישראל ואומר להם ולקחתם לכם. אמר רבי ברכיה בשם רבי אבא בר כהנא בזכות ולקחתם לכם ביום הראשון אני נגלה לכם ראשון ופורע לכם מן הראשון ובונה לכם את הראשון ומביא לכם את הראשון. אני נגלה לכם ראשון זה הקדוש ברוך הוא דכתיב אני ה' ראשון, ופורע לכם מן הראשון זה עשו הרשע דכתיב ויצא הראשון אדמוני, ובונה לכם את הראשון זה בית המקדש דכתיב כסא כבוד מרום מראשון מקום מקדשנו, ומביא לכם את הראשון, זה מלך המשיח דכתיב ביה ראשון לציון הנה הנם ולירושלים מבשר אתן, תניא לולב בין שאגוד בין שאינו אגוד כשר. רבי יהודה אומר אגוד כשר שאינו אגוד פסול".
5. **אמרי אמת, סוכות:** "איתא בגמרא (מנחות כז א) ד' מינין שבלולב ב' מהן עושין פירות וב' מהם אין עושין פירות העושין פירות יהיו זקוקין לשאין עושין פירות ושאין עושין פירות יהיו זקוקין לעושין פירות, שאין רואין הפירות, ביחד הם מעלים חן לפני השי"ת, אפילו כאלו שקשה להם לעשות תשובה מכל מקום על ידי התחברות עם צדיקים הם יכולים להתקרב, איתא בגמרא (סוכה נב א) צדיקים נדמה להם כהר גבוה ורשעים נדמה להם כחוט השערה הללו בוכין והללו בוכין ואיתא בספרים שעל ידי הבכיה של הצדיקים שנדמה להם כהר גבוה מעלין ומקרבין את הרשעים אף על פי שנדמה להם כחוט השערה".
6. **שם משמואל, שמחת תורה:** "הבונה בשמים מעלותיו ואגודתו על ארץ יסודה ... וי"ל דאם רבים עושין רצונו של מקום בקיום כל תרי"ג המצוות וכל מחשבתם ברצונו של מקום, אף שהם עומדים בארץ נחשבים כאילו עומדים בשמים, שבמקום שדעתו של אדם שם נחשב ששם הוא ... אך אפי' כשאין עושין רצונו של מקום, אבל השלום מתווך ביניהם והם אגודה אחת, אז נחשב כולם כאיש אחד, ואם יש בין כולם כדי לצרף קומה אחת שלימה כולם נצולים, ובודאי אי אפשר שלא יהי' בין כולם כדי לצרף, ואפילו פושעי ישראל מלאים מצוות כרימון (עירובין י"ט א), וזה יש לו מדה טובה זו, וזה יש בו מדה טובה אחרת, ומ"מ באשר אין המחשבה מונחת ברצונו של מקום אי אפשר שיהי' נחשב עליהם כאילו עומדים בשמים אלא בארץ".
7. **מאמרי הראי"ה, פרק בהלכות ציבור:** "ואני תמה מאד על הרבנים, שעזרו להיחידים הללו, שתלו את הנמוק של ענין הפרידה מהקהילה הכללית, מצד הנטיה להענין של הציונות שמצאו בהדר"ג שליט"א, איך לא העמיקו לדעת. שעיקר יסוד דעת כתר"ה, הלא היא רק מצד אהבת כלל ישראל, התקועה בלבו הטהור, שהיא המדה היותר עליונה, שבה נשתבחו כל חסידי עליון וגדולי הדורות רועי ישראל הגדולים אשר מעולם. וכל יסוד הרעיון של הוצאת פושעי ישראל מכלל האומה, הלא הוא רעיון פסול ודרך המינות ממש, כסתם משנה דמגילה כ"ה א', האומר יברכוך טובים הרי זה דרך המינות, ופרש"י שם שאינו כולל רשעים בשבחו של מקום, וחכמים למדו בכריתות ו' ב', מחלבנה שריחה רע, ומנאה הכתוב בין סממני הקטורת. שמצריכן הכתוב בהרצאתן להיות באגודה אחת, והתוס' שם ד"ה האומר פירשו שמוציא רשעים מן הכלל, ואעפ"י שפירשו עוד פירוש אחר, וכן יש מהמפרשים האחרים שפירשו ג"כ משום שתי רשויות, מ"מ ודאי אלו ואלו דברי אלקים חיים, ולא פליגי על עצם הדעה. שאסור להוציא את הפושעים מכלל ישראל".
8. **מאמרי הראי"ה, מסע המחנות:** "בעמדנו על סף השנה החדשה (תרצ"ד) הבאה עלינו ועל כל ישראל לטובה, במצב של תקוה והתעודדות לעומת כל הדכאון אשר עבר עלינו בשנה זו העומדת לחלוף מול עבר פנינו, וממעמקי הלב נאמר עליהם "תכלה שנה וקללותיה ותחל שנה וברכותיה". ואנו נזקקים לפשפוש המעשים ולהתקרבות לאורח התשובה המביאה גאולה ורפואה לעולם, לפי מצבנו בעולם בכלל ובארץ ישראל שלנו בפרט, הננו צריכים לציין את הגוון המיוחד הדרוש להיות מובלט אצלנו בכיון היסודי הזה. דומה לנו שהננו מחולקים לשני מחנות. תמיד רגילים לצלצל אצלנו בשני השמות המהוים את הקהל שלנו בכללו, והם "חרדים " ו"חפשים ". שמות חדשים אשר מאז לא היו רגילים להיות מתבטאים אצלנו כלל. ידענו שאין בני האדם שוים במדרגותיהם, ביחוד במה שנוגע לתוכנם הרוחני, שהוא יסוד החיים, אבל שיהיה שם מוגבל ומיוחד לכך המתאר סיעות ומפלגות, מזה לא ידענו. וכדומה שבזה ודאי יש לנו לומר שהימים הראשונים היו טובים מאלה, והלואי שנוכל להשכיח מאתנו, בכלל, את אלה שני השמות העומדים לנו לשטן על דרך החיים האיתנים והטהורים הראויים להיות שבים אלינו באור ד' אשר יאיר לנו. ההבלטה של שני השמות הללו וההסכמה הדמיונית המקשרת את האישים הפרטיים שכל אחד מהם יתאמר לומר: אני הנני ממחנה זה, השני אומר גם הוא: אני הנני ממחנה זה, וכל אחד ואחד הוא מרוצה מעמדתו, הרי הוא סותם את הדרך של התיקון ושל ההשתלמות משני הצדדים.

"החרד", כלומר מי שהוא חושב את עצמו שהוא שייך למחנה זה שקוראים לו "חרדים ", הרי הוא מביט הבטה מלמעלה למטה אל המחנה השני "החפשים ". ובמה שנוגע למחשבות של תיקון, של חיפוש מעשים ושל תשובה הלא מיד הוא שולח סקירת עין אל המחנה השני העומד לפניו בכל מערומיו מתורה ומצוות והוא חושב בדעתו, שהתשובה במלוא מובנה הלא שם היא דרושה, אליהם הדברים מכוונים, להם ולא לו. ו"החפשי", כלומר, מי שהוא עומד בזה המחנה שהוא מתאמר בשמו המודרני הזה, הרי הוא בודאי חושב, שכל הרעיון של תשובה הרי הוא נוסח "חרדי" שאינו שייך לו כלל. ונמצא, שמכאן ומכאן הננו עומדים קרחים, ומוצא לרפואת מכאובינו הנפשיים מאין יבוא? זהו העיכוב האחד.

ועוד עיכוב שני, מה שהוא איננו קל מן הראשון, כמו קיר ברזל עומד לפנינו בין מחנה למחנה, וההארה הכללית ממקור האחדות האלקית הקדושה המוכרחת להיות שורה על ישראל הגוי כולו, הרי היא כמו מתעלמת מעינינו, והננו ממששים כעורים באפילה. אין לנו עצה אחרת, אמנם. כי אם להסיר את שמות הבעלים הללו מעל מחנותינו. באמת, לא שני מחנות כי אם שלשה מחנות הננו מונים מאז. מסורת ישנה היא ש"צבור" הוא כולל במובנו כפי הנוטריקין שלו "צדיקים בינונים ורשעים ", אבל זהו דוקא תיאור אישי, ועל כל אדם בפרט למדנו ש"אפילו כל העולם כולו אומרים עליך צדיק אתה, היה בעיניך כרשע". וטוב מאד לאדם שיהיה שקוע לחשב חשבון עצמו, ולחטט במומיו הנפשיים ולהביט בעין יפה על אחרים שיוכל באמת להיות שיש במצפונם גם אוצר טוב הסמוי מן העין. והננו צריכים להחליט, כי כוח כמוס של הצעדה לטובה ישנו בכל המחנות ובכל אישי האומה, וביחוד בכל אלה שהערך הכללי של ישראל ותקותו יקרים להם באיזו מדה שהיא. נתודע איש אל אחיו בשם ישראל הכללי, לא בשם מפלגתי ומחנתי. נדע, שיש לנו בכל מחנה הרבה מה לתקן והרבה מה לקבל מהאור והטוב זה מזה, ואז תופיע עלינו האורה העליונה הכללית אשר בה נושע תשועת עולמים, ותתקיים בנו התפילה המוקדשת קודש קדשים, שהננו עתידים להביעה בכל כך המית נפש ויעשו כולם אגודה אחת לעשות רצונך בלבב שלם".

1. להלן בדבריו שם דן בשאלה האם ההדס אכן אינו עושה פירות, ומתוך כך מה דין מי שאוכל מפירות ההדס – האם יברך או לא. ואכמ"ל. [↑](#footnote-ref-1)